Maite Gurrutxaga

**Maite Gurrutxaga Otamendi** (Amezketa, Gipuzkoa, 1983ko urriaren 20a) ilustratzailea da. Arte Ederretako ikasketak egin zituen Leioan eta Bartzelonan; eta, pinturan espezializatu ondoren, autoedizioko eta ilustrazioko ikasketak egin zituen Bartzelonako Escola de Donna zentroan. Iban Gurrutxaga gitarra-jotzailearen arreba da.

## Ilustratzaile ibilbidea 
Marraztea betidanik gustatu izan zaio eta batxilergo artistikoa burutu ondoren, bazekien arlo horretako zerbait egin nahi zuela, baina ez zekien zer. Leioako fakultatean Arte Ederrak ikasten zebilela, ilustrazioko bi klase aukeratu eta horrela hasi zen mundu horretan murgiltzen, honela hasi zen ohartzen, agian hori zela gustatzen zitzaiona. Honek guztiak bultzatu zuen ondoren bi urteko ilustrazio ikasketak burutzera eta baita ilustratzaile izatera ere, baina ez horrek bakarrik. Maite Gurrutxagak dioenez, liburu mundua ikaragarri gustatzea eta liburua fetitxe bezala ikustea ere mundu honetan murgiltzera eraman duten arrazoi garrantzitsuak dira.

EHUko Leioako fakultatean zein Bartzelonako Unibertsitatean Arte Ederrak burutu ondoren, bi urtez ilustrazioa ikasi zuen Bartzelonan Ignasi Blanchen eskutik.

Hala ere, nahiz eta denbora luzeko ikasketak albo batera utzi dituen, gaur egun epe motzeko hainbat ikastaro egiten ditu ofiziora dedikatzen den jendearekin biltzea ahalbidetzen dutenak. Izan ere, marraztea ere ikasi egin behar dela azpimarratzen du ilustratzaileak, eta ikasketa hau ez dela inoiz geratzen.

2008an hasi zen liburuak ilustratzen. Joseba Sarrionaindiaren *Gau ilunekoak* liburua izan zen lehen ilustratu zuena, eta ordutik, hainbat liburu ilustratu ditu heldu, gazte zein haurrentzat, nahiz eta azkeneko hau den lan gehien egin duen esparrua. Besteak beste, Euskal Herrian hain ezagunak diren Karlos Linazasoro, Mariasun Landa, Juan Kruz Igerabide, Leire Bilbao, Alaine Agirre eta Itziar Zubizarretaren liburuak ilustratu ditu. Hala ere, Maite Gurrutxaga ez da soilik liburuetara mugatu, eta hauez gain, diskoentzako eta aldizkarietarako ere egin ditu ilustrazioak, baita hotel bateko pareta apaindu ere.

Inoiz ez diote lanik atzera bota, eta aukera izan du lana ahal bezain ondo eta zintzoen egiteko. Hala ere, batzuetan, lanaren formatuaren arabera, kolorea, diseinua (irudien kokapena), irudi kopurua eta abar, lotuta egoten direla aitortzen du.

Hala ere, ahal duen guztia eskuz egiten du. Ondoren lana digitalizatzen du, baina lehen pausoan ahal den gehiena eskuz egiten ahalegintzen da, eskua askoz hobeto dominatzen baitu. Ordenagailua oso garrantzitsua dela eta oso emaitza onak ematen dituela argi du, baina hala ere, berak nahiago izaten dut eskuz lan egitea. Honelaxe diote bere hitzek:

Honez gain, hasieran hainbeste erabiltzen zuen arkatzetik, bestelako materialak ere erabiltzera igaro da: akuarela, tinta txinoa etab. Baina nahiz eta erabiltzen duen materiala ezberdina izan edota erabiltzen duen teknika beti bera ez izan, bada Maite Gurrutxagaren lanean, ilustrazioetan, oso nabaria den gauza bat: mugimendua.
* *La enorme nada* (2015, Fondo de cultura económica)
* *Martin* (2016, Elkar)
* *La inmortal* (2017, Edebé). Idazlea: Ricard Ruiz Garzón
* *Tigre batekin bizi* (2017, Elkar)

### Komikiak 
* *Habiak* (2013, *Txalaparta*)
### Prentsan kolaborazioak 
* Liburu Kuttuna. Ernesto eta Zelestina Kale musikariak
* Erresistentzia Kutxa.

### Diskoentzako lanak 
* *Supernova* (2012)

### Bestelako lanak 
* Irakurketa agenda (2015, Galtzagorri elkartea)
* *Alderik alde* (2012, Edo!)

## Erakusketak 
* 2013 - 2014 — *Ilustratzailearen txokoa: Maite Gurrutxaga.*, Aiete Kultur Etxea , 2013ko abenduaren 18tik martxoaren 23ra, Donostia

* 2016 — *Maite Gurrutxaga: batzuen batzuk.*, Lugaritz Kultur Etxea , 2016ko maiatzaren 6tik ekainaren 17ra, Donostia
Erakusketa honetan oinarritzen da XV. Lugaritz Ikertze Ipuin Lehiaketa 2016

* 2016— *Erakusketa kolektiboa. Ilustratzaileen artean Maite Gurrutxaga eta besteak beste: Félix Aizpurua, Gerardo Lopez Quintas, Ainhoa Martin Arrizabalaga, Sara Prieto eta Ana Zabaleta. Ur mara Museoan, 2016ko abuztuan, Alkiza*.

## Sariak eta merezimenduak 
* 2015: Lazarillo Album Ilustratua Saria, *Martin* liburuarekin
* 2014: Ilustrazioaren Euskadi Saria, *Habiak* lanarekin, *Gizona ez da txoria* antzezlanaren gidoian oinarrituta;
* 2009: Etxepare Saria, *Alex, nire laguna* album ilustratuarekin
* 2009: Aipamen berezia Lazarillo Album Ilustratua Sariaren 2009ko deialdian, *Alex nire munstro-lagun on-ona* liburuarekin

## Erreferentziak 
## Kanpo estekak 
*  Maite Gurrutxagaren webgune ofiziala
*  «Maite Gurrutxaga Otamendi», Galtzagorri Elkartea.